Document ID: 32000R2474

Κανονισμός (ΕΚ) αριθ. 2474/2000 του Συμβουλίου
της 9ης Νοεμβρίου 2000
για την κατάρτιση, σύμφωνα με το άρθρο 1 παράγραφος 7 του κανονισμού (ΕΟΚ) αριθ. 3030/93, του καταλόγου των κλωστοϋφαντουργικών προϊόντων και ειδών ένδυσης που πρόκειται να ενσωματωθούν στη ΓΣΔΕ 1994 την 1η Ιανουαρίου 2002 και για την τροποποίηση του παραρτήματος Χ του κανονισμού (ΕΟΚ) αριθ. 3030/93 και του παραρτήματος ΙΙ του κανονισμού (ΕΚ) αριθ. 3285/94
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
το άρθρο 1 παράγραφος 7 του κανονισμού (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κανόνων εισαγωγής ορισμένων κλωστοϋφαντουργικών προϊόντων, καταγωγής τρίτων χωρών(1),
την πρόταση της Επιτροπής,
Εκτιμώντας τα ακόλουθα:
(1) Η Ευρωπαϊκή Κοινότητα συνήψε τη συμφωνία για την ίδρυση του Παγκοσμίου Οργανισμού Εμπορίου (εφεξής "ΠΟΕ")(2), στην οποία επισυνάπτεται η συμφωνία για τα κλωστοϋφαντουργικά προϊόντα και είδη ένδυσης (εφεξής "ΣΚΕ").
(2) Σύμφωνα με το άρθρο 2 παράγραφος 8 στοιχείο β) και παράγραφος 11 της ΣΚΕ, η Κοινότητα υποχρεούται, αφενός, να εντάξει, την 1η Ιανουαρίου 2002, τα προϊόντα τα οποία το 1990 αντιπροσώπευαν τουλάχιστον το 18% του συνολικού όγκου των εισαγωγών του 1990 στην Κοινότητα όλων των κλωστοϋφαντουργικών προϊόντων και ειδών ένδυσης που καλύπτονται από την ΣΚΕ, στους συνήθεις κανόνες και ρυθμίσεις της ΓΣΔΕ, και, αφετέρου, να κοινοποιήσει τον κατάλογο των προϊόντων αυτών στο Εποπτικό Όργανο Κλωστοϋφαντουργικών Προϊόντων του ΠΟΕ, πριν από την 1η Ιανουαρίου 2001.
(3) Κατά την επιλογή των προϊόντων που πρόκειται να ενταχθούν, το Συμβούλιο βασίστηκε σε ορισμένους παράγοντες, μεταξύ των οποίων είναι η ευαισθησία του προϊόντος για την κοινοτική βιομηχανία και τις περιφερειακές της συνιστώσες, όσον αφορά ιδίως την οικονομική ανταγωνιστικότητα και την κατάσταση της απασχόλησης, η αποτελεσματικότητα ενδεχόμενων ποσοτικών περιορισμών επί του προϊόντος, η ικανότητα της κοινοτικής βιομηχανίας να συνεχίσει τη διαδιακασία προσαρμογής της στον αυξημένο ανταγωνισμό για τα προϊόντα που υπόκεινται σήμερα σε ποσοτικό περιορισμό σε σχέση με μία ή περισσότερες χώρες προμηθευτές, η επιθυμία να ενθαρρυνθεί η βιομηχανική προσαρμογή με αποδεκτό ρυθμό καθ' όλη τη διάρκεια της δεκαετούς μεταβατικής περιόδου, οι επιπτώσεις στους καταναλωτές, οι επιπτώσεις σε τρίτες χώρες και η δυνατότητα να απλουστευθεί το εισαγωγικό καθεστώς της Κοινότητας για τα κλωστοϋφαντουργικά προϊόντα και τα είδη ένδυσης.
(4) Σχετικά με το θέμα αυτό έχουν ληφθεί υπόψη οι απαντήσεις που έστειλαν τα ενδιαφερόμενα μέρη που ανταποκρίθηκαν στην πρόσκληση της Επιτροπής για την υποβολή προτάσεων, η οποία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3).
(5) Ο κατάλογος των προϊόντων που περιλαμβάνονται στο παράρτημα Χ του κανονισμού (ΕΟΚ) αριθ. 3030/93 πρέπει να τροποποιηθεί ώστε να εξαιρεθούν τα προϊόντα που πρόκειται να ενταχθούν την 1η Ιανουαρίου 2002.
(6) Ο κατάλογος των κλωστοϋφαντουργικών προϊόντων και ειδών ένδυσης που διέπονται από τους συνήθεις κανόνες και ρυθμίσεις της ΓΣΔΕ και που περιλαμβάνονται στο παράρτημα ΙΙ του κανονισμού (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών και την κατάργηση του κανονισμού (ΕΚ) αριθ. 518/94(4), πρέπει να τροποποιηθεί, ώστε να συμπεριλάβει, από την 1η Ιανουαρίου 2002, τα προϊόντα που θα ενταχθούν βάσει των συνήθων κανόνων της ΓΣΔΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τα προϊόντα που πρόκειται να ενταχθούν βάσει των συνήθων κανόνων της ΓΣΔΕ, από την 1η Ιανουαρίου 2002, απαριθμούνται στο παράρτημα Ι του παρόντος κανονισμού.
2. Το παράρτημα Χ του κανονισμού (ΕΟΚ) αριθ. 3030/93 αντικαθίσταται, από την 1η Ιανουαρίου 2002, από το παράρτημα που παρατίθεται στο παράρτημα ΙΙ του παρόντος κανονισμού.
3. Το παράρτημα ΙΙ του κανονισμού (ΕΚ) αριθ. 3285/94 αντικαθίσταται από την 1η Ιανουαρίου 2002, από το παράρτημα που παρατίθεται στο παράρτημα ΙΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Νοεμβρίου 2000.

Labels: 1
3
5